SCGP ประกาศผลไอเดียออกแบบ “แพ็กเกจจิ้ง” หนุนคนรุ่นใหม่เปลี่ยนโลก-สิ่งแวดล้อม
SCGP ประกาศผลสุดยอดไอเดียออกแบบ “แพ็กเกจจิ้ง” ระดับอุดมศึกษาภายใต้แนวคิด RETHINK FOR BETTER NORMAL กับโจทย์การออกแบบ “EASY to RECYCLE” หรือ “UPCYCLE” เพื่อชีวิตที่ดีและเพื่อโลกที่ยั่งยืน
SCGP ประกาศผลสุดยอดไอเดียออกแบบ “แพ็กเกจจิ้ง” ระดับอุดมศึกษาภายใต้แนวคิด RETHINK FOR BETTER NORMAL กับโจทย์การออกแบบ “EASY to RECYCLE” หรือ “UPCYCLE” เพื่อชีวิตที่ดีและเพื่อโลกที่ยั่งยืน
19 ต.ค. 2565

นายวิชาญ จิตร์ภักดี ประธานเจ้าหน้าที่บริหาร บริษัท เอสซีจี แพคเกจจิ้ง จำกัด (มหาชน) หรือ SCGP เปิดเผยว่า SCGP ได้จัดโครงการประกวดออกแบบแพ็กเกจจิ้งในระดับอุดมศึกษา “SCGP Packaging Speak Out 2022” เป็นปีที่ 7 ภายใต้แนวคิด “RETHINK FOR BETTER NORMAL” ชิงเงินรางวัลรวม 210,000 บาท เพื่อเปิดโอกาสให้คนรุ่นใหม่ Gen Z ได้นำเสนอความคิดสร้างสรรค์ในการออกแบบบรรจุภัณฑ์ และเป็นส่วนหนึ่งของการร่วมสร้างการเปลี่ยนแปลงให้กับโลกและสิ่งแวดล้อม สอดคล้องกับนโยบายของ SCGP ในการดำเนินธุรกิจภายใต้กรอบแนวคิด SCG ESG 4 Plus (Environmental, Social and Governance) และหลักเศรษฐกิจหมุนเวียน (Circular Economy) ด้วยการนำทรัพยากรกลับมาใช้อย่างคุ้มค่า
ล่าสุด ได้จัดกิจกรรมประกวดและคัดเลือกรอบตัดสินเมื่อวันที่ 8 ตุลาคม 2565 โดยมีผลงานจากนักศึกษาที่ผ่านเข้ารอบสุดท้าย 10 ทีม จากผู้สมัครทั้งหมด 267 ทีม มานำเสนอไอเดียสร้างสรรค์การออกแบบบรรจุภัณฑ์เพื่อความยั่งยืนด้วยหลักการ “Upcycle” หรือการออกแบบบรรจุภัณฑ์ที่สามารถยืดอายุการใช้งานหลังจากที่นำสินค้าออกแล้ว ด้วยการเปลี่ยนรูปร่างบรรจุภัณฑ์ให้สามารถนำมาใช้งานให้เกิดประโยชน์ได้อีกครั้ง และหลักการ “Easy to Recycle” หรือการออกแบบบรรจุภัณฑ์ให้ง่ายต่อการนำไปคัดแยกเพื่อนำกลับมารีไซเคิล ซึ่งทั้ง 2 หลักการที่นำเสนอจะต้องทำได้ง่าย ไม่ซับซ้อน โดยการตัดสินของคณะกรรมการผู้ทรงคุณวุฒิ ที่มาจาก SCGP ผู้เชี่ยวชาญด้านการตลาด ผู้เชี่ยวชาญด้านการออกแบบบรรจุภัณฑ์ และผู้เชี่ยวชาญด้านการพัฒนาที่ยั่งยืนได้พิจารณาตัดสินจากความคิดสร้างสรรค์ ฟังก์ชันใช้งาน ความสวยงามของกราฟิก และการนำไปต่อยอดในเชิงธุรกิจ
รวมทั้งจากการตัดสินทีมที่ชนะเลิศในปีนี้รับเงินรางวัล 70,000 บาทพร้อมประกาศนียบัตร ได้แก่ ทีม “ส้มป่อย” นางสาวจินตภา สว่างปัญญากูล และนางสาวอิษยา ตระการสาธิต คณะมัณฑนศิลป์ มหาวิทยาลัยศิลปากร ที่มองว่าปัจจุบันมีกล่องรองเท้าจำนวนมากที่ไม่ได้ถูกใช้งานและย่อยสลายได้ยาก จึงนำเสนอผลงาน Shoes-Able หรือกล่องรองเท้าที่ออกแบบให้ดัดแปลงเป็นชั้นวางรองเท้า 2 ชั้น สามารถใช้ประโยชน์ใหม่และลดพื้นที่จัดเก็บในเวลาเดียวกัน
ส่วนทีมรองชนะเลิศรับเงินรางวัล 50,000 ได้แก่ ทีม “i_deasign” โดยนายสกรรจ์ เกียรติบุญศรี คณะสถาปัตยกรรม ศิลปะและการออกแบบ สถาบันเทคโนโลยีพระจอมเกล้าเจ้าคุณทหารลาดกระบัง นำเสนอผลงาน CHOO ด้วยแนวคิดช่วยลดขยะจากขวดสบู่ โดยการออกแบบขวดสบู่ที่สามารถแยกชิ้นส่วนนำมาประกอบเป็นของเล่น (รถไฟพร้อมราง) และยังง่ายต่อการนำไปรีไซเคิลในอนาคต
พร้อมด้วยอีก 3 ทีมได้รับรางวัลชมเชย รับเงินรางวัล  ทีมละ 30,000 บาท ได้แก่ “ทีม Jirat Chamsai” จากผลงาน Measurecle ที่นำเสนอไอเดียออกแบบบรรจุภัณฑ์กล่องพลาสติกให้มีลายเส้นของไม้บรรทัดหลากหลายรูปแบบเพื่อนำไปใช้งานได้อีก ทีม “Standguin” จากผลงาน Standguin ที่ออกแบบกล่องหูฟังให้ดัดแปลงเป็นแท่นวางพร้อมช่องใส่อุปกรณ์ และทีม B2B กับผลงาน CATBOX ที่ออกแบบกล่องใส่ทรายแมวให้ประยุกต์ใช้เป็นห้องน้ำแมวได้ สอดคล้องกับสโลแกน พกง่าย ใช้ง่าย ทิ้งสะดวก  นอกจากนี้ภายในงานมีแขกรับเชิญพิเศษ “วนรัตน์ รัศมีรัตน์” ดารานักแสดง และ “สุชาณัฐ ชิดไทย” Exibition and Creative Lifestyle Design Manager SCGP มาร่วมพูดคุยเพื่อสร้างแรงบันดาลใจในการออกแบบบรรจุภัณฑ์ภายใต้หลักการ Upcycle และ Recycle
“SCGP จัดโครงการประกวดออกแบบแพ็กเกจจิ้งมาอย่างต่อเนื่อง และในปีนี้ได้เห็นพัฒนาการของทีมต่าง ๆ และความตั้งใจที่จะนำความคิดสร้างสรรค์ด้านการออกแบบบรรจุภัณฑ์เพื่อร่วมกันเปลี่ยนแปลงโลกและสิ่งแวดล้อมให้ดียิ่งขึ้น ด้วยการนำเสนอแนวคิดการออกแบบที่สามารถผลิตและใช้งานได้ โดยคำนึงถึงตั้งแต่วัตถุดิบ การออกแบบ กระบวนการผลิต และการรีไซเคิล เพื่อให้บรรจุภัณฑ์ที่ออกแบบถูกใช้ให้เกิดประโยชน์จริง ตลอดจนความสามารถในการการถ่ายทอดเรื่องราวให้กับคณะกรรมการได้เข้าใจถึงคอนเซ็ปต์การออกแบบ จึงฝากน้องๆ นำความรู้และประสบการณ์ที่ได้รับจากโครงการนี้ไปสานต่อและปรับใช้กับการทำงานจริง เพื่อร่วมเปลี่ยนโลกของเราให้ยั่งยืน” นายวิชาญ กล่าว